# Filosofía continental

| Filosofía continental |
| --- |
|

|  |
| --- |
|  Instancia de
movemento filosófico escola de pensamento  |
|  Subclase de
filosofía  |

 |
|

| Códigos e identificadores |
| --- |
|

|  |  |
| --- | --- |
| Freebase | /m/01t02m  |
| OpenAlex | C154847795  |

 |

 |
| Wikidata C:Commons |

A **filosofía continental** é un conxunto de correntes filosóficas que predominaron na Europa continental durante o século XX. Derívanse da tradición, inaugurada nun sentido lato por Immanuel Kant, de reorientar a filosofía occidental cara ao individuo e a sociedade. A filosofía continental inclúe o idealismo alemán, a fenomenoloxía, o existencialismo (e os seus precursores, como Kierkegaard ou Nietzsche), a hermenéutica, o estruturalismo, o postestruturalismo, a deconstrución, o feminismo francés, a psicanálise e a teoría crítica da Escola de Frankfurt, así como algunhas perspectivas freudianas, hegelianas e marxistas.

Non existe un consenso académico sobre a definición de filosofía continental. Antes do século XX, o termo "continental" empregábase para referirse á filosofía do continente europeo. Porén, unha interpretación máis limitada emerxeu entre os filósofos anglófonos dende a segunda metade do século XX para referirse a un grupo de pensadores e tradicións alleas ao movemento analítico. A expresión filosofía continental pode indicar un simple ar de familia entre perspectivas diferentes; un argumento similar pódese aplicar á filosofía analítica.

## Definición

A expresión "filosofía continental" foi moi usada nas universidades anglófonas durante a década de 1970 para cursos nos que se impartían as ideas filosóficas entón dominantes en Francia e Alemaña, como a fenomenoloxía, o existencialismo ou o estruturalismo.

Porén, o termo pode atoparse en textos anteriores, como o ensaio sobre Coleridge de John Stuart Mill, publicado en 1840. Nesta peza, contrapón o pensamento da "filosofía continental", influenciado por Kant, co empirismo de autores ingleses como Jeremy Bentham. Esta noción influenciou a figuras de comezos do século XX como Bertrand Russell ou George Edward Moore, que propuxeron unha visión da filosofía como aliada das ciencias naturais e baseada na análise lóxica. Esta tradición, que chegou a coñecerse como filosofía analítica, dominou o pensamento no Reino Unido e nos Estados Unidos de América a partir da década de 1930. Ademais, Russell e Moore incluíron o seu rexeitamento do hegelianismo e filosofías afíns como unha parte distintiva do seu movemento.

Dende os 70, non obstante, aumentou o número de filósofos dos Estados Unidos e do Reino Unido interesados nas propostas continentais e, do mesmo xeito, en moitos países europeos adoptáronse aspectos do movemento analítico. Por exemplo, entre os filósofos franceses que se identifican a si mesmos como analíticos destacan Jules Vuillemin, Vincent Descombes, Gilles Gaston Granger, François Recanati e Pascal Engel. Na mesma liña, hai pensadores que se consideran "continentais" no Reino Unido, en América do Norte ou en Australia. Xa que logo, a filosofía continental defínese en termos dunha familia de tradicións e influencias filosóficas, máis que en base á xeografía. As perspectivas poscoloniais e decoloniais analizaron este problema da especificidade xeográfica, examinando criticamente os modos en que os proxectos imperiais e coloniais europeos deixaron a súa pegada na produción epistemolóxica das universidades. Por esta razón, Nelson Maldonado-Torres defendeu unha filosofía poscontinental como extensión da filosofía continental.

## Notas

## Véxase tamén

### Bibliografía

* Brogan, Walter; Risser, James, eds. (2000). *American Continental Philosophy: A Reader* (en inglés). Indiana University Press.
* Critchley, Simon (1998). "Introduction: what is continental philosophy?". En Critchley, Simon; Schroder, William. *A Companion to Continental Philosophy* (en inglés). Blackwell Publishing.
* Critchley, Simon (2001). *Continental Philosophy: A Very Short Introduction* (en inglés). Oxford University Press. ISBN 978-0-19-285359-2.
* Glendinning, Simon (2006). *The idea of continental philosophy: a philosophical chronicle* (en inglés). Edinburgh University Press.
* Glock, H. J. (2008). *What is Analytic Philosophy?* (en inglés). Cambridge University Press. ISBN 978-0-521-87267-6.
* Laurie, Timothy; Stark, Hannah; Walker, Briohny (2019). "Critical Approaches to Continental Philosophy: Intellectual Community, Disciplinary Identity, and the Politics of Inclusion" (PDF). *Parrhesia: A Journal of Critical Philosophy* (en inglés) **30**: 1–17.
* Leiter, Brian; Rosen, Michael, eds. (2007). *The Oxford Handbook of Continental Philosophy* (en inglés). Oxford University Press.
* Mill, John Stuart (1950). *On Bentham and Coleridge* (en inglés). Harper Torchbooks.
* Russell, Bertrand (1959). *My Philosophical Development* (en inglés). Allen & Unwin.
* Solomon, Robert C. (1988). *Continental philosophy since 1750: the rise and fall of the self* (en inglés). Oxford University Press.

### Outros artigos

* Deconstrución
* Estruturalismo
* Existencialismo
* Fenomenoloxía
* Filosofía analítica
* Hermenéutica
* Postestruturalismo
* Psicanálise
* Teoría crítica

### Ligazóns externas

* Las tres filosofías, de José Ferrater Mora